বেলগাছিয়ায় জলকষ্ট অব্যাহত, বাড়িতে ফাটল, বিদ্যুৎহীন একাধিক এলাকা

হাওড়া: বেলগাছিয়া ডাম্পিং গাউন সংলগ্ন এলাকার বাসিন্দাদের জলকষ্ট (Water Crisis Howrah) অব্যাহত। জল সংকটের মাঝে বাড়িতে ফাটল, বিদ্যুৎহীন (Howrah Multiple Areas Electricity ) একাধিক এলাকা। জোড়া ফলায় বিদ্ধ হাওড়ার বাসিন্দারা। শুক্রবারের তুলনায় শনিবার সকালে রাস্তায় ও একাধিক বাড়িতে ফাটল দেখা গিয়েছে। বিদ্যুতের খুঁটি উপড়ে পড়ে গিয়েছে মানুষজন আতঙ্কিত। প্রায় ৩০ টি পরিবারকে এখান থেকে সরিয়ে নিয়ে গিয়ে পার্শ্ববর্তী একটি স্কুল এবং একটি ক্লাবে রাখা হয়েছে। সেখানেই তাদের থাকার ব্যবস্থা করা হয়েছে। পুরসভার দাবি, জলের সংকট কিছুটা মেটাতে ট্যাঙ্কারের মাধ্যমে জল দেওয়া হচ্ছে। নতুন করে ধস নামার পরিস্থিতি নেই। সোমবারের মধ্যে পরিস্থিতি স্বাভাবিক করার দাবি জানিয়েছে বাসিন্দারা।

বৃহস্পতিবার হাওড়ার বেলগাছিয়ার ভাগাড়ে ধস নামে। যার জেরে প্রায় দেড় বর্গ কিলোমিটার এলাকাজুড়ে রাস্তায় ফাটল দেখা দেয়। ধসের কারণে ফেটে যায় পাইপ লাইন। যে পাইপটি ফেটেছে সেটি উত্তর হাওড়া ও শিবপুর বিধানসভা কেন্দ্রে জল সরবরাহের মূল পাইপ লাইন। যার জেরে বৃহস্পতিবার থেকে জল পাচ্ছেন না ওই এলাকার বাসিন্দারা। গরমে সংকট মেটাতে এলাকায় ২৮টি ট্যাঙ্ক জল সরবরাহ করছে। পাশাপাশি ক্ষতিগ্রস্ত ১৮টি পরিবারের ৩৫০জনকে একটি স্কুলে স্থানান্তরিত করা হয়েছে। সোমবারের মধ্যে পরিস্থিতি স্বাভাবিক হয়ে যাবে বলে দাবি প্রশাসনের।

আরও পড়ুন: মহিলাদের পানশালায় কাজের উপর নিষেধাজ্ঞা প্রত্যাহার, প্রতিবাদে পথে বিজেপির মহিলা মোর্চা

শনিবার ঘটনাস্থল পরিদর্শনে যান মধ্য হাওড়ার বিধায়ক তথা রাজ্যের মন্ত্রী অরূপ রায়। তিনি জানান “একাধিক সমস্যা দেখা দিয়েছে। যত দ্রুত সম্ভব তা মেটানোর চেষ্টা করা হচ্ছে। ধসের জেরে বেশ কিছু জায়গায় বিদ্যুৎ সংযোগ বিছিন্ন করা হয়েছে। কাজ মিটলেই সংযোগ দেওয়া হবে।

দেখুন ভিডিও